VEGA og Beatbox Entertainment præsenterer

**Skramlede lo fi-rockudbrud fra spanske Deers**

*Det sidste halve år har spanske Deers’ upolerede lo-fi rocksange tiltrukket sig masser af opmærksomhed, og søndag den 18. januar i Lille VEGA beviser kvartetten, at der er hold i hypen.*

**Skramlede og upolerede rocksange fra hypet spansk kvartet**

Den spanske kvartet [Deers](https://www.facebook.com/deers?fref=ts) har i løbet af sensommeren tiltrukket sig masser af opmærksomhed hos både engelske og amerikanske medier. De er alle faldet for bandets charmerende og upolerede rocksange. Musikmagasinet Line of Best Fit har dem denne måned som ”Best Newcomers” og mener, at deres to singler er det bedste rock siden Velvet Undergrounds *White Light / White Heat* samt The Stooges’ *Raw Power*.

**Angreb på The Strokes bagkatalog**

Engelske The Guardian har også haft Deers som ”New band of the weekend”. Ifølge avisen lyder kvartetten som et passioneret angreb på The Strokes’ bagkatalog.

Den overvældende hype har på trods af bandets korte levetid på et lille år allerede sikret dem et spillejob på den engelske Bestival-festival og en udsolgt koncert i London.

**Afslappede og skramlede sange**

Ana Garcia Perrote, Carlotte Cosials, Ade Martin og Amber Grimbergen har indtil videre kun udgivet to singler med i alt fire sange. Den seneste, *Barn,* blev indspillet i Berlin og består af ”[Castigadas En El Granero](http://www.youtube.com/watch?v=4Xsz--EcU5U)” og ”Between Cans”. Nyd også den selvproducerede video til ”[Cans](http://www.youtube.com/watch?v=mk-5w3Di0jk)” Alle fire sange emmer af Deers’ afslappede lo-fi charme, der trækker inspiration fra forbilleder som Tyg Segall og Mac DeMarco.

Deers begyndte som et duoprojekt med Cosials og Perrote, der bondede over deres utro ekskærester. Efter en tur til den spanske kyst med et par guitarer under armen var Deers’ lyd plads, og dynamikken kom med de sidste to bandmedlemmer.

**Info om koncerten**
Deers (ES)
Søndag den 18. januar 2015, kl. 20
Lille VEGA, Enghavevej 40, 1674 Kbh. V
130 kr. + gebyr
Forsalget starter senere i dag via vega.dk, Billetlugen og i FONA.